एनओसी अवार्डमा एरिका र स्यान्टु उत्कृष्ट
करातेकी एरिका गुरुङ र टेबलटेनिसका स्यान्टु श्रेष्ठ एनओसी अवार्ड २०२४ मा सर्वोत्कृष्ट खेलाडी भएका छन् । राजधानीमा आइतबार ओलम्पिक डेको अवसरमा आयोजित कार्यक्रमबीच एरिका उत्कृष्ट महिला र स्यान्टु उत्कृष्ट पुरुष खेलाडी भएका हुन् । 
काठमाडौँ — करातेकी एरिका गुरुङ र टेबलटेनिसका स्यान्टु श्रेष्ठ एनओसी अवार्ड २०२४ मा सर्वोत्कृष्ट खेलाडी भएका छन् । राजधानीमा आइतबार ओलम्पिक डेको अवसरमा आयोजित कार्यक्रमबीच एरिका उत्कृष्ट महिला र स्यान्टु उत्कृष्ट पुरुष खेलाडी भएका हुन् । एरिकाले चीनको हाङचाउमा भएको एसियाली खेलकुदमा ऐतिहासिक रजत पदक जितेकी थिइन् । स्यान्टु यसै वर्ष पेरिस ओलम्पिकलाई दक्षिण एसियाली छनोट जितेर सिधै छनोट भएका थिए । उत्कृष्ट प्रशिक्षकमध्ये पुरुषमा करातेका कुशल श्रेष्ठ र महिलामा कबड्डीकी पार्वली राईले एनओसी अवार्ड पाए । कुशल हाङचाउ एसियाली खेलकुदमा एरिकाका प्रशिक्षक थिए । पार्वतीले हाङचाउ एसियाली खेलकुदमा महिला कबड्डीले कांस्य पदक जित्दाकी प्रशिक्षक थिइन् । पारा एथलिटतर्फको अवार्ड तेक्वान्दोकी पलेसा गोवर्धनले पाइन् । उनले हाङचाउ चौथो पारा एसियाली खेलकुदमा कांस्य पदक जितेकी थिइन् । उनी पेरिसमा हुने पारा ओलम्पिकमा पनि छनोट भएकी छन् । नेपाल भलिबल संघ भने वर्ष २०२४ को उत्कृष्ट संघ घोषित भयो । ‘प्रेसिडेन्टल रिकगनेसन’ भने अखिल नेपाल कबड्डी संघ, नेपाल कराते महासंघ, नेपाल तेक्वान्दो संघ र पर्वतारोही तथा आर्चरी खेलाडी पासाङ भोटेलाई प्रदान गरिएको थियो । दुई कान्तिपुरकर्मी पुरस्कृतपत्रकारिता अवार्डतर्फ छापामा कान्तिपुर दैनिकका खेलकुद पत्रकार ध्रुव तुलाधर, खेलकुद भिडियो जर्नालिस्टतर्फ कान्तिपुर टेलिभिजनका प्रदीप लेखीसहित अनलाइन मिडियामा नवीन लुइँटेल, स्पोर्ट्स फोटो जर्नलिस्टमा उज्ज्वल डंगोल उत्कृष्ट चुनिएका थिए । अवार्ड विजेता खेलाडी, प्रशिक्षक तथा सञ्चारकर्मीले जनही ५० हजार रुपैयाँ पाएका थिए । गीता राणाको संयोजकत्वमा विभिन्न क्षेत्रका ८ व्यक्तित्व सम्मिलित प्रोफाइल जज प्यानलले उत्कृष्टको छनोट गरेको थियो ।